[pic] | COMISIA EUROPEANĂ |

Bruxelles, 20.9.2010

COM(2010) 473 final

2010/0246 (COD)

Propunere de

REGULAMENT AL PARLAMENTULUI EUROPEAN ȘI AL CONSILIULUI

privind comercializarea și utilizarea precursorilor de explozivi

(Text cu relevanță pentru SEE)

SEC(2010) 1041 SEC(2010) 1040

EXPUNERE DE MOTIVE

CONTEXTUL PROPUNERII |

110 | Motivele și obiectivele propunerii Regulamentul propus abordează problema utilizării în scopuri ilicite a anumitor substanțe chimice, care sunt în mare măsură disponibile pe piață pentru publicul larg, ca precursori de explozivi artizanali. Or, explozivii artizanali sunt instrumentul preferat de teroriști și alți infractori pentru perpetrarea atentatelor. Obiectivul principal al măsurilor propuse este de a reduce acest risc prin împiedicarea accesului publicului larg la anumite substanțe chimice cu concentrație foarte mare. |

120 | Contextul general Explozivii artizanali, fabricați din anumiți precursori chimici ușor accesibili, sunt un instrument preferat de autorii atentatelor teroriste, de care UE nu este ocolită, după cum arată rapoartele TE-SAT ale Europol. În prezent, publicul larg are acces relativ ușor la aceste substanțe chimice chiar și cu concentrații suficient de mari pentru a fabrica un dispozitiv exploziv puternic. Amploarea problemei este amplificată de faptul că piața substanțelor chimice din UE este vastă și diversificată, cu diferiți utilizatori finali. În cadrul lanțului de aprovizionare pentru precursori și, în special, pe ultimul segment al acestuia (vânzarea către utilizatorii finali), nu sunt conștientizate suficient riscurile pe care le reprezintă persoanele implicate în activități infracționale grave și de terorism, care încearcă să își procure precursori. Unii actori din lanțul de aprovizionare, în special de la sfârșitul acestuia, au vândut teroriștilor și altor infractori precursori în cantități care ar fi trebuit să creeze suspiciuni. La nivel internațional, al UE și la nivel național există mai multe măsuri legislative și fără caracter legislativ, însă acestea nu se referă în mod specific la riscurile de securitate asociate cu anumite substanțe chimice sau nu acoperă ansamblul UE. Aceasta înseamnă că precursorii care pot fi interziși sau controlați într-o țară pot fi ușor obținuți în alta. Acest fapt reprezintă nu numai o problemă de securitate, ci și una pentru buna funcționare a pieței interne. |

130 | Dispoziții în vigoare în domeniul propunerii Regulamentul (CE) nr. 1907/2006[1] (REACH) reglementează substanțele chimice din perspectiva siguranței, cu o excepție: regulamentul nu abordează problemele de securitate legate de precursorii chimici de explozivi. Anexa XVII la REACH[2] prevede o interdicție privind vânzarea către publicul larg de nitrat de amoniu (unul din precursorii vizați) cu un conținut de azot mai mare de 16%. Totuși, acest instrument nu prevede sisteme de acordare a licențelor sau raportarea tranzacțiilor suspecte și se referă numai la unul dintre precursorii identificați în Planul de acțiune privind îmbunătățirea securității explozivilor ca având un grad ridicat de risc. Directiva 91/414/CEE a Consiliului[3] prevede eliminarea treptată a vânzărilor de ierbicide care conțin clorați, dar abordează numai o anumită utilizare a acestor substanțe chimice și numai un grup de precursori chimici de explozivi vizați. |

140 | Coerența cu celelalte politici și obiective ale Uniunii Propunerea este conformă cu obiectivele de politică stabilite în Strategia Uniunii Europene de combatere a terorismului[4], în Planul de acțiune privind îmbunătățirea securității explozivilor[5] și în Programul de la Stockholm – o Europă deschisă și sigură în serviciul cetățenilor și pentru protecția acestora[6]. |

CONSULTAREA PăRțILOR INTERESATE șI EVALUAREA IMPACTULUI |

Consultarea părților interesate |

211 | Metodele de consultare, principalele sectoare vizate și profilul general al respondenților Politica propusă se bazează pe activitatea și recomandările Comitetului permanent pentru precursori (CPP). Acesta este un comitet consultativ ad hoc alcătuit din experți din cadrul autorităților statelor membre ale UE și reprezentanți ai sectorului privat, prezidat de Comisie. Până acum, comitetul s-a reunit de zece ori pentru a oferi consiliere Comisiei cu privire la substanțele reglementate de prezentul regulament și la alte măsuri care vizează precursorii de explozivi. La 13 februarie 2009, CPP și-a adoptat raportul anual pentru 2008, care cuprindea recomandări concrete privind îmbunătățirea securității precursorilor. Aceste recomandări au servit ca punct de plecare pentru studiul de evaluare a impactului. CPP a fost strâns implicat în elaborarea acestui studiu, membrii săi (atât din sectorul public, cât și din sectorul privat) fiind consultați în mod regulat. În plus, au fost organizate o anchetă online privind întreprinderile și două ateliere cu participarea părților interesate pentru a valida evaluarea opțiunilor de politică propuse în proiectul de studiu. Consultările din cursul elaborării studiului pregătitor au cuprins, de asemenea, consultarea unor IMM-uri care ar fi cel mai afectate de măsurile potențiale privind precursorii, în special producătorii de hexamină. |

212 | Sinteza răspunsurilor și modul în care acestea au fost luate în considerare Acest proces de consultare cu părțile interesate externe și interne a avut ca rezultat un larg consens privind opțiunea de politică preferată și un echilibru practic și realist între preocupările în materie de securitate, pe de o parte, și cele legate de industrie, comercializare cu amănuntul și bunăstarea consumatorilor, pe de altă parte. Preocupările legate de industrie și de IMM-urile cel mai afectate (în special producătorii de combustibili solizi din hexamină sub formă de pastile) au fost abordate în textul final al propunerii. |

Obținerea și utilizarea expertizei |

221 | Domenii științifice/de expertiză vizate Propunerea se bazează în mare măsură pe cercetările și testele de securitate efectuate de mai multe state membre ale UE. Expertiza în ceea ce privește piața substanțelor chimice și utilizarea produselor chimice a fost furnizată de reprezentanții industriei. |

222 | Metodologia utilizată Rezultatele cercetărilor și ale testelor de securitate au fost utilizate în elaborarea recomandărilor Comitetului permanent pentru precursori adresate Comisiei Europene și au fost incluse în evaluarea impactului și în evaluarea fiecărei opțiuni de politică în cursul studiului de evaluare a impactului efectuat de un contractant extern. |

223 | Principalele organizații consultate/principalii experți consultați CEFIC, FECC, experți ai autorităților competente din statele membre, precum și firme de consultanță - GHK, Rand Europe, Comstratos. |

2249 | Sinteza avizelor primite și luate în considerare |

225 | Riscul utilizării potențiale în scopuri ilicite a anumitor precursori chimici pentru a fabrica explozivi artizanali nu poate fi eliminat în totalitate, însă poate fi redus în mod considerabil prin limitarea disponibilității pentru publicul larg a acestor substanțe într-o concentrație care depășește anumite praguri. Pragurile propuse se bazează pe rezultatele cercetărilor și al testelor de securitate și pe o analiză a utilizării substanțelor chimice respective de către publicul larg. |

226 | Mijloacele utilizate pentru a face publice avizele experților „Studiul pregătitor elaborat pentru a contribui la evaluarea impactului unor potențiale restricții legislative și fără caracter legislativ ale precursorilor chimici de explozivi” a fost distribuit membrilor Comitetului permanent pentru precursori (și, prin intermediul acestora, autorităților din statele membre și părților interesate din industrie) și poate fi obținut la cerere de la Comisie. |

230 | Evaluarea impactului Printre opțiunile analizate se numără măsuri voluntare din partea sectorului privat (industrie și comerț cu amănuntul), acțiuni de reglementare întreprinse individual de statele membre, măsuri legislative la nivelul Uniunii Europene și o combinație a acestor măsuri. Măsurile voluntare din partea industriei și a sectorului de comerț cu amănuntul ar presupune raportarea tranzacțiilor suspecte, campanii de sensibilizare în rândul angajaților cu privire la riscurile de securitate legate de substanțele chimice în cauză, precum și îmbunătățirea securității întregului lanț de aprovizionare pentru aceste substanțe. Eforturile depuse în 2008 de Comisia Europeană împreună cu mai multe asociații la nivel european arată că, deși aceste măsuri sunt dorite, ele nu pot realiza singure obiectivul urmărit de a îmbunătăți securitatea, deoarece nu poate fi asigurată aplicarea uniformă și impactul acestor măsuri asupra tuturor părților interesate relevante din UE. Unele state membre au adoptat deja fie măsuri voluntare, fie legislative în vederea reducerii disponibilității precursorilor chimici de explozivi, sau o combinație între cele două tipuri de măsuri. Alte state membre iau în considerare astfel de măsuri, dar așteaptă ca UE să ia inițiativa. Această diversitate arată că o abordare armonizată la nivelul UE este de dorit pentru a evita nivele diferite de reglementare, care pot duce la lacune în materie de securitate în cadrul pieței interne, în care bunurile și persoanele circulă liber. Mai multe opțiuni de politică în favoarea unei acțiuni legislative la nivelul UE au făcut obiectul unei evaluări a impactului și unui proces de consultare riguroase. Opțiunea de politică preferată nu are niciun impact negativ cunoscut asupra mediului, are impacturi pozitive în ceea ce privește securitatea, însă are unele efecte economice negative în special asupra sectorului de comerț cu amănuntul și asupra autorităților publice din statele membre din perspectiva costurilor de punere în aplicare. Cu toate acestea, impacturile economice și impacturile negative asupra consumatorilor sunt relativ mici, deoarece consumul neprofesional de precursori reprezintă doar aproximativ 1,5% din consumul total al substanțelor chimice în cauză la nivelul UE, iar, în cele mai multe cazuri, pentru aceste substanțe sunt disponibili substituți. Achiziționarea substanțelor chimice cu concentrație peste pragurile stabilite va fi în continuare posibilă, însă numai cu prezentarea unei licențe. Industria și unitățile de comerț cu amănuntul care vând produse publicului larg vor fi așadar cele mai afectate de costurile de conformare, ca și autoritățile guvernamentale responsabile pentru eliberarea licențelor. |

231 | Comisia a efectuat o evaluare a impactului, menționată în programul de lucru. Raportul de evaluare a impactului este disponibil la adresa http://ec.europa.eu/governance/impact/ia_carried_out/cia_2010_en.htm#homaf. |

ELEMENTELE JURIDICE ALE PROPUNERII |

305 | Rezumatul acțiunii propuse Obiectivul principal al acțiunii propuse este de a reduce accesul publicului larg la substanțe chimice cu grad ridicat de risc cu o concentrație la un nivel care face ca aceste substanțe să poată fi ușor utilizate în scop ilicit pentru fabricarea de explozivi artizanali. Aceasta se va realiza prin interzicerea vânzării către publicul larg a anumitor substanțe chimice cu concentrație peste pragurile stabilite. Vânzarea substanțelor cu concentrație mai ridicată va fi permisă numai către utilizatorii care pot justifica necesitatea de utilizare a substanței chimice; acești utilizatori pot obține o licență de achiziționare a substanței chimice. Vânzarea acestor substanțe chimice și a amestecurilor din acestea, precum și vânzarea de produse care conțin substanțele în cauză, pentru care pragurile de concentrație nu pot fi stabilite, vor fi, de asemenea, raportate ca tranzacții suspecte. Acțiunea legislativă propusă va fi însoțită de măsuri voluntare din partea industriei și a sectorului de comerț cu amănuntul în vederea îmbunătățirii securității și a sensibilizării în întregul lanț de aprovizionare. |

310 | Temeiul juridic Articolul 114 din Tratatul privind funcționarea Uniunii Europene. |

320 | Principiul subsidiarității Principiul subsidiarității se aplică, întrucât propunerea nu este de competența exclusivă a Uniunii Europene. |

Obiectivele propunerii nu pot fi realizate în suficientă măsură de către statele membre din următorul (următoarele) motiv(e). |

321 | La nivel internațional, al UE și la nivel național există mai multe măsuri legislative și fără caracter legislativ, însă acestea nu se referă în mod specific la riscurile de securitate asociate cu anumite substanțe chimice sau nu acoperă ansamblul UE. Aceasta înseamnă că precursorii care pot fi interziși sau controlați într-o țară pot fi ușor obținuți în alta. Pe lângă consecințele pentru securitate, o astfel de situație poate duce la denaturări ale pieței, care periclitează condițiile de concurență echitabile din UE în acest domeniu. |

323 | Există indicii că grupurile teroriste țin cont de diferențele de abordare care există între statele membre. Cazul cel mai evident este cel al ETA, care a ascuns cantități mari de precursori de explozivi în afara Spaniei, în special în Franța și în Portugalia. În același timp, până acum nu există dovezi clare că teroriștii și-au schimbat modul de achiziționare pe baza diferențelor de reglementare din diferite state membre. Lipsa unor astfel de indicii poate fi explicată și prin faptul că, în prezent, aceste substanțe chimice sunt ușor accesibile în majoritatea statelor membre. |

Prin acțiunea comunitară, obiectivele propunerii vor fi mai bine îndeplinite din următorul (următoarele) motiv(e). |

324 | Diferențele actuale între regimurile aplicate precursorilor chimici de explozivi nu au doar un efect negativ asupra securității, ci denaturează, de asemenea, funcționarea pieței interne. Acestea au consecințe negative asupra comerțului transfrontalier și a altor activități economice ale producătorilor și ale altor părți interesate din lanțul de aprovizionare cu activități în mai multe țări. Acțiunea la nivelul UE ar contribui la eliminarea acestor efecte negative. Atacurile recente și atacurile eșuate sau care au fost împiedicate au demonstrat că terorismul depășește granițele statelor membre care au avut de suferit, în mod tradițional, din cauza atacurilor teroriste (de exemplu Spania, Regatul Unit, Franța) și că fenomenul se extinde și la alte țări ale UE. Natura acestor incidente arată, de asemenea, că teroriștii se pot pregăti într-o țară pentru un atac în altă țară. Nivelul global de securitate al UE este condiționat de cel al statelor membre cel mai puțin pregătite să combată terorismul. Prin urmare, sunt necesare activități și o abordare coordonată la nivelul UE, care vor aduce beneficii tuturor părților interesate relevante. Statele membre, prin intermediul reprezentanților lor în Comitetul permanent pentru precursori (CPP), au transmis că preferă o abordare UE cu privire la această chestiune, pentru a se asigura condiții egale în acest domeniu. Această abordare este sprijinită și de asociațiile din UE care reprezintă industria chimică, asociații care au fost consultate pe larg în cursul activității CPP și al elaborării evaluării impactului. Unele state membre au afirmat că nu au întreprins încă acțiuni deoarece au așteptat o inițiativă a UE. |

325 | Aceste acțiuni vor avea ca rezultat un mediu de securitate armonizat pentru substanțele chimice utilizate pentru fabricarea de explozivi artizanali. |

327 | Domeniul de aplicare al propunerii este limitat la o listă restrânsă de substanțe chimice și amestecuri din acestea și la vânzarea lor către publicul larg (nu este vorba despre utilizatorii profesioniști sau despre operațiunile între întreprinderi). În plus, în cazul unora dintre substanțe, accesul publicului larg este limitat numai dacă substanțele au o concentrație care depășește anumite niveluri; acestea pot fi obținute în continuare prin prezentarea unei licențe emise de o autoritate publică (care să justifice utilizarea legitimă). Substanțele și pragurile de concentrație sunt clar stabilite în anexa la regulament. Situația actuală arată că reglementările naționale în acest domeniu duc mai degrabă la diversitate decât la convergență, ceea ce este în detrimentul securității. O astfel de diversitate în materie de reglementare permite achiziționarea substanțelor chimice respective într-un stat membru, transportul fără dificultăți și potențiala utilizare în scopuri ilicite pentru fabricarea de explozivi artizanali în alt stat membru. |

Prin urmare, propunerea respectă principiul subsidiarității. |

Principiul proporționalității Propunerea respectă principiul proporționalității din următorul (următoarele) motiv(e). |

331 | Instrumentul legislativ propus are un domeniu de aplicare clar delimitat. Acesta lasă o marjă largă statelor membre de a dezvolta un sistem de licențe pentru consumatori în conformitate cu propriile structuri existente și de a introduce sancțiuni corespunzătoare. Toți operatorii economici ar fi supuși acelorași norme. Instrumentul poate fi ajustat cu flexibilitate în funcție de evoluția amenințărilor și a cunoștințelor despre substanțele chimice (din perspectiva rezultatelor cercetării, de exemplu), prin adăugarea sau eliminarea substanțelor din anexe printr-o procedură de delegare. A fost aleasă forma de regulament pentru a se evita necesitatea unor măsuri naționale de transpunere în cele 27 de state membre la fiecare eventuală modificare a anexelor. |

332 | Sarcina financiară asupra Uniunii Europene și a guvernelor naționale va fi redusă la minimum prin utilizarea structurilor existente pentru punerea în aplicare a regulamentului. În plus, domeniul de aplicare al regulamentului este limitat la anumiți precursori chimici care suscită cele mai multe probleme, iar pentru majoritatea acestora există substituți care pot răspunde nevoilor consumatorilor. Din acest motiv, numărul solicitărilor de licențe va fi, probabil, în continuare redus. Pentru a ajunge la un echilibru practic între preocupările privind securitatea și capacitățile industriei, sectorului de comerț cu amănuntul și autorităților de aplicare a legii de a raporta tranzacțiile suspecte, vor fi elaborate orientări, cu implicarea tuturor acestor părți interesate. Efectele economice negative asupra industriei și sectorului de comerț cu amănuntul vor fi reduse la minimum, având în vedere consumul în general scăzut al substanțelor chimice în cauză cu concentrație depășind pragurile fixate (1,5% din consumul total al substanțelor chimice în cauză la nivelul UE), posibilitatea de a achiziționa aceste substanțe prin prezentarea unei licențe și creșterea probabilă a utilizării de substituți chimici de către publicul larg. Pentru a evita o sarcină inițială excesivă asupra autorităților publice și a lanțului de aprovizionare pentru substanțele chimice respective, va exista o fază de tranziție pentru punerea în aplicare a regulamentului. Acest lucru este necesar, de asemenea, pentru a permite întreprinderilor și consumatorilor să își utilizeze în continuare vechile stocuri de substanțe chimice în cauză pentru a-și reduce la minimum pierderea economică, dar și pentru a permite autorităților naționale să instituie sistemul de licențe care face parte din opțiunea de politică preferată. Impactul asupra drepturilor fundamentale Prezenta propunere a fost supusă unei examinări aprofundate, menite să garanteze compatibilitatea deplină a dispozițiilor sale cu drepturile fundamentale și principiile consacrate în special în Carta Drepturilor Fundamentale a Uniunii Europene, mai ales cu protecția datelor cu caracter personal, cu libertatea de a desfășura o activitate comercială, cu dreptul la proprietate și cu principiul nediscriminării. Raportarea tranzacțiilor suspecte și sistemul de licențe prevăzute de regulament implică prelucrarea unor date cu caracter personal. Aceasta implică o imixtiune gravă în viața privată și în dreptul la protecția datelor cu caracter personal. Pentru a fi legală, această imixtiune trebuie să respecte criteriile impuse de legislația UE: trebuie să fie în conformitate cu legea, trebuie să încerce să servească un interes public legitim necesar într-o societate democratică; mai mult, imixtiunea trebuie să fie necesară pentru a realiza acest obiectiv și proporțională cu obiectivul urmărit, adică obiectivul nu poate fi realizat prin măsuri mai puțin restrictive. Propunerea prevede în mod explicit că prelucrarea datelor cu caracter personal în temeiul prezentului regulament trebuie să se efectueze întotdeauna în conformitate cu legislația UE privind protecția datelor, și anume Directiva 95/46/CE[7], și cu legile naționale de protecție a datelor care pun în aplicare această directivă. În ceea ce privește libertatea de a desfășura o activitate comercială și dreptul la proprietate, propunerea este un răspuns proporțional pentru obiectivul urmărit, în special având în vedere alte opțiuni de politică analizate în evaluarea impactului, cum ar fi, de exemplu, o interdicție totală aplicată vânzării de substanțe în cauză către publicul larg, indiferent de nivelurile de concentrație. Alte opțiuni de politică, posibil mai puțin intrusive, au fost considerate ca având o eficacitate mai redusă. Regulamentul definește domeniul de aplicare al sistemelor de licențe prin enumerarea în cadrul anexei I a substanțelor chimice în cauză și prin precizarea clară a concentrațiilor peste care este nevoie de o licență pentru a achiziționa substanțele chimice în cauză. Raportarea tranzacțiilor suspecte se aplică numai în cazul substanțelor chimice enumerate în anexe și se va baza pe o evaluare a riscului efectuată de operatorii economici. Propunerea prevede elaborarea unor orientări concrete și clare pentru a sprijini operatorii economici să evalueze natura suspectă a unei tranzacții. Aceste orientări vor asigura că se evită o interpretare prea largă a conceptului, astfel încât transmiterea de date cu caracter personal către autoritățile de aplicare a legii să fie redusă la minimum și să fie împiedicate orice practici arbitrare sau discriminatorii. În același timp, sistemul de licențe și obligația de a raporta tranzacțiile suspecte vor permite operatorilor economici să continue comercializarea tuturor precursorilor, limitând astfel impactul asupra libertății de a desfășura o activitate comercială. Dreptul la proprietate nu va fi afectat deoarece întreprinderile și publicul larg vor putea în continuare să își utilizeze bunurile dobândite legal. În sfârșit, sunt preconizate perioade de tranziție rezonabil de lungi pentru a permite publicului larg și operatorilor economici să se adapteze noilor dispoziții, iar astfel este limitat și mai mult impactul asupra dreptului la proprietate și a libertății de a desfășura o activitate comercială. |

Alegerea instrumentelor |

341 | Instrument propus: regulament. |

342 | Alte instrumente nu ar fi adecvate din următorul (următoarele) motiv(e). Articolul 114 din Tratatul privind funcționarea Uniunii Europene, care este temeiul juridic cel mai adecvat, având în vedere domeniul de aplicare al acțiunii, oferă posibilitatea de a alege între un regulament și o directivă. Pentru a atinge o armonizare maximă în ceea ce privește substanțele chimice reglementate de instrumentul juridic și, după caz, concentrațiile acestor substanțe, este mai adecvat un regulament. O abordare armonizată este de dorit nu numai din perspectiva securității, ci și din cea a unor norme unice pentru operatorii economici. Mai mult, forma de regulament va evita necesitatea unor măsuri naționale de transpunere de fiecare dată când se aduc modificări listei de substanțe chimice din anexe (în concordanță cu evoluția amenințărilor). |

IMPLICAțIILE BUGETARE |

Propunerea nu are implicații asupra bugetului Uniunii Europene. |

INFORMAțII SUPLIMENTARE |

Simulare, etapa-pilot și perioada de tranziție |

507 | Va exista o perioadă de tranziție în ceea ce privește actul propus. |

Clauza de reexaminare/revizuire/încetarea de drept a efectelor juridice |

531 | Propunerea include o clauză de reexaminare. |

560 | Spațiul Economic European Actul propus vizează un aspect ce ține de Spațiul Economic European și, prin urmare, ar trebui extins la Spațiul Economic European. |

2010/0246 (COD)

Propunere de

REGULAMENT AL PARLAMENTULUI EUROPEAN ȘI AL CONSILIULUI

privind comercializarea și utilizarea precursorilor de explozivi

(Text cu relevanță pentru SEE)

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 114,

având în vedere propunerea Comisiei Europene,

după transmiterea proiectului de act legislativ către parlamentele naționale,

având în vedere avizul Comitetului Economic și Social European[8],

având în vedere avizul Comitetului Regiunilor[9],

după consultarea Autorității Europene pentru Protecția Datelor[10],

hotărând în conformitate cu procedura legislativă ordinară,

întrucât:

1. Planul de acțiune privind îmbunătățirea securității explozivilor, adoptat de Consiliu la 18 aprilie 2008[11], a invitat Comisia să instituie un Comitet permanent pentru precursori care să analizeze măsuri și să pregătească recomandări privind reglementarea precursorilor de explozivi disponibili pe piață, luând în considerare costurile și beneficiile acestor măsuri.

2. Comitetul permanent pentru precursori, instituit de Comisie în 2008, a identificat diferiți precursori de explozivi susceptibili de a fi folosiți pentru a comite atacuri teroriste și a recomandat acțiuni corespunzătoare la nivelul Uniunii.

3. Unele state membre au adoptat deja acte cu putere de lege și acte administrative privind introducerea pe piață, punerea la dispoziție și deținerea de substanțe chimice și de amestecuri care pot fi utilizate ca precursori de explozivi.

4. Respectivele acte cu putere de lege și acte administrative, care sunt divergente și pot constitui bariere în calea comerțului în interiorul Uniunii Europene, ar trebui armonizate cu scopul de a garanta libera circulație a substanțelor chimice și a amestecurilor pe piața internă, asigurând în același timp un înalt nivel de protecție a sănătății și siguranței publicului larg.

5. Având în vedere că fiecare modificare a unei directive și a anexelor sale ar impune măsuri naționale de transpunere în cele 27 de state membre și că toți operatorii economici ar trebui să se supună acelorași norme, este mai adecvat să se folosească un regulament ca instrument juridic de reglementare a comercializării și utilizării de precursori de explozivi.

6. Fiabilitatea și intensitatea explozivilor artizanali ar trebui redusă prin fixarea unor limite de concentrație pentru anumite substanțe. Publicul larg ar trebui să poată utiliza substanțele respective în concentrații care depășesc pragurile specifice numai dacă dețin o licență în acest sens. Astfel de substanțe ar trebui furnizate numai titularilor unor astfel de licențe.

7. Având în vedere că ar fi disproporționat să se interzică utilizarea precursorilor de explozivi în activitățile profesionale, măsurile privind importul, comercializarea și utilizarea acestor precursori de explozivi ar trebui să se aplice numai publicului larg.

8. Nu este posibil, din punct de vedere tehnic, să se stabilească limite de concentrație pentru combustibilii solizi din hexamină sub formă de pastile. Ar trebui adoptate măsuri pentru a facilita raportarea tranzacțiilor suspecte în etapa comercializării cu amănuntul a combustibililor solizi din hexamină sub formă de pastile și a altor precursori pentru care nu există alternative sigure și potrivite.

9. Deoarece comerțul cu precursori de explozivi poate duce la fabricarea ilicită de dispozitive explozive improvizate, statele membre ar trebui să stabilească norme privind sancțiunile aplicabile în cazul încălcării dispozițiilor prezentului regulament. Aceste sancțiuni trebuie să fie eficace, proporționale și disuasive.

10. În scopul simplificării, dispozițiile existente privind nitratul de amoniu ar trebui incluse în prezentul regulament și ar trebui eliminate alineatele (2) și (3) de la rubrica 58 din anexa XVII la Regulamentul (CE) nr. 1907/2006 al Parlamentului European și al Consiliului privind înregistrarea, evaluarea, autorizarea și restricționarea substanțelor chimice (REACH)[12].

11. Prezentul regulament prevede prelucrarea datelor cu caracter personal și transmiterea acestora către terți în cazul tranzacțiilor suspecte. Această prelucrare implică o imixtiune gravă în drepturile fundamentale la viață privată și protecția datelor cu caracter personal. Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date[13] reglementează prelucrarea datelor cu caracter personal efectuată în cadrul prezentului regulament. Prin urmare, ar trebui garantat că este protejat în mod corespunzător dreptul fundamental la protecția datelor cu caracter personal al persoanelor ale căror date cu caracter personal sunt prelucrate în aplicarea dispozițiilor prezentului regulament, în special prelucrarea datelor cu caracter personal pe care ar implica-o acordarea unei licențe și raportarea tranzacțiilor considerate suspecte.

12. Având în vedere că substanțele chimice utilizate de teroriști și alți infractori pentru fabricarea de explozivi artizanali se pot schimba rapid, ar trebui prevăzută posibilitatea de a include alte substanțe în regimul prevăzut de prezentul regulament, uneori în regim de urgență.

13. Prin urmare, Comisia ar trebui împuternicită să adopte acte delegate în conformitate cu articolul 290 din Tratatul privind funcționarea Uniunii Europene în scopul modificării anexelor la prezentul regulament.

14. Întrucât obiectivul prezentului regulament, și anume limitarea accesului publicului larg la substanțele chimice care pot fi utilizate pentru fabricarea de explozivi artizanali, nu poate fi realizat în mod suficient de statele membre și, prin urmare, având în vedere amploarea acțiunii, acesta poate fi realizat mai bine la nivelul Uniunii, Uniunea Europeană poate adopta măsuri în conformitate cu principiul subsidiarității. În conformitate cu principiul proporționalității, prezentul regulament nu depășește ceea ce este necesar pentru atingerea acestor obiective.

15. Prezentul regulament respectă drepturile fundamentale și principiile consacrate în special în Carta Drepturilor Fundamentale a Uniunii Europene, mai ales protecția datelor cu caracter personal, libertatea de a desfășura o activitate comercială, dreptul la proprietate și principiul nediscriminării. Prezentul regulament ar trebui aplicat de către statele membre cu respectarea acestor drepturi și principii,

ADOPTĂ PREZENTUL REGULAMENT:

Articolul 1

Obiect

Prezentul regulament instituie norme armonizate privind punerea la dispoziție pe piață a substanțelor sau a amestecurilor care pot fi utilizate la fabricarea ilicită de explozivi, în scopul limitării accesului la acestea de către publicul larg.

Articolul 2

Domeniu de aplicare

1. Prezentul regulament se aplică substanțelor enumerate în anexe și amestecurilor care conțin astfel de substanțe.

2. Prezentul regulament nu se aplică:

(a) articolelor definite la articolul 3 din Regulamentul (CE) nr. 1907/2006 al Parlamentului European și al Consiliului[14];

(b) articolelor pirotehnice definite în Directiva 2007/23/CE a Parlamentului European și a Consiliului[15], articolelor pirotehnice destinate, în conformitate cu dreptul intern, utilizării în regim necomercial de către forțele armate, autoritățile de aplicare a legii, echipamentului care intră în domeniul de aplicare al Directivei 96/98/CE a Consiliului[16], articolelor pirotehnice destinate utilizării în industria aerospațială și capselor de percuție destinate jucăriilor;

(c) substanțelor enumerate în anexe și amestecurilor care conțin astfel de substanțe care sunt utilizate de forțele armate sau autoritățile de aplicare a legii.

Articolul 3

Definiții

În sensul prezentului regulament, se aplică următoarele definiții:

16. „punere la dispoziție” înseamnă orice furnizare, cu titlu oneros sau gratuit;

17. „utilizare” înseamnă orice prelucrare, preparare, stocare, tratare, amestecare, fabricare a unui articol sau orice altă utilizare;

18. „public larg” înseamnă orice persoană fizică care acționează în scopuri care nu sunt legate de activitățile sale comerciale sau profesionale;

19. „tranzacție suspectă” înseamnă orice tranzacție privind substanțele enumerate în anexe sau amestecurile care conțin astfel de substanțe, atunci când există motive rezonabile de a presupune că substanța sau amestecul sunt destinate fabricării de explozivi artizanali;

20. „substanță neclasificată” înseamnă orice substanță care, deși nu este enumerată în anexe, este identificată ca fiind o substanță care a fost utilizată la fabricarea de explozivi artizanali;

21. „operator economic” înseamnă orice persoană fizică sau juridică sau entitate publică sau grup de persoane și/sau organisme care furnizează activități, produse sau servicii pe piață;

22. „agricultor” înseamnă orice persoană fizică sau juridică sau grup de persoane fizice sau juridice, indiferent de statutul juridic pe care grupul și membrii săi îl dețin în temeiul dreptului național, a cărei exploatație se află pe teritoriul Comunității, așa cum se menționează la articolul 52 din Tratatul privind Uniunea Europeană și care desfășoară o activitate agricolă;

23. „activitate agricolă” înseamnă producția, creșterea sau cultivarea de produse agricole, inclusiv recoltarea, mulsul, creșterea și deținerea de animale în scopuri agricole sau menținerea terenurilor în bune condiții agricole și de mediu, conform dispozițiilor articolului 5 din Regulamentul (CE) nr. 1782/2003 al Consiliului[17].

Articolul 4

Import, punere la dispoziție, deținere și utilizare

1. Substanțele enumerate în anexa I sau amestecurile care conțin astfel de substanțe nu sunt puse la dispoziția publicului larg și nu sunt deținute sau utilizate de acesta, cu excepția cazului în care concentrația substanței în forma în care aceasta este disponibilă este mai mică sau egală cu limita stabilită în anexa I.

2. Fără a aduce atingere dispozițiilor alineatului (1), substanțele enumerate în anexa I sau amestecurile care conțin astfel de substanțe pot fi puse la dispoziția publicului larg și deținute sau utilizate de acesta, dacă persoanele respective prezintă o licență pentru achiziționarea substanței sau a amestecului care conține substanța respectivă, emisă de o autoritate competentă dintr-un stat membru.

3. Atunci când o persoană din publicul larg intenționează să importe în teritoriul vamal al Uniunii Europene substanțele enumerate în anexa I sau amestecuri care conțin astfel de substanțe, iar în forma sa importată, substanța sau a amestecul are o concentrație superioară limitei stabilite în anexa I, persoana respectivă trebuie să prezinte la biroul vamal de intrare o licență, astfel cum se menționează la alineatul (2). În caz de îndoieli referitoare la autenticitatea sau corectitudinea licenței eliberate în conformitate cu alineatul (2), precum și atunci când se solicită instrucțiuni suplimentare, autoritățile vamale contactează autoritățile competente desemnate de statul membru în cauză să emită licențe, în conformitate cu articolul 5.

4. Fără a aduce atingere dispozițiilor alineatului (1), nitratul de amoniu și amestecurile care conțin nitrat de amoniu pot fi puse la dispoziția agricultorilor și deținute de aceștia, pentru a fi utilizate ca îngrășăminte în activități agricole, în concentrații depășind limita stabilită în anexa I.

5. Un operator economic care, în conformitate cu alineatul (2), pune la dispoziția unei persoane din publicul larg care deține licență o substanță sau un amestec, verifică licența și înregistrează tranzacția.

6. Un operator economic care intenționează să pună la dispoziția publicului larg substanțele enumerate în anexa I sau amestecuri care conțin astfel de substanțe, cu concentrația substanței în forma în care este pusă la dispoziție mai mare decât limita stabilită în anexa I, indică în mod clar pe ambalaj faptul că achiziționarea, deținerea sau utilizarea substanței sau a amestecului în cauză face obiectul unei licențe, astfel cum se menționează la alineatul (2).

Articolul 5

Licențe

1. Fiecare stat membru instituie norme de acordare a licenței prevăzute la articolul 4 alineatul (2). Atunci când examinează acordarea unei licențe, autoritățile competente din statul membru în cauză iau în considerare în special legitimitatea utilizării preconizate a substanței. Se refuză acordarea licenței dacă există motive rezonabile de îndoială privind legitimitatea utilizării preconizate.

2. Autoritatea competentă poate fie să limiteze valabilitatea licenței la o perioadă de cel mult trei ani, fie să oblige persoanele care dețin licența să demonstreze, la intervale de cel mult trei ani, că îndeplinesc în continuare condițiile pe baza cărora a fost acordată licența. Licența menționează substanțele în cauză.

3. Autoritățile competente le pot impune solicitanților plata unei taxe pentru cererea de acordare a licenței. Aceste taxe nu depășesc costurile de prelucrare a cererii.

4. Autoritatea competentă poate suspenda sau revoca licența atunci când există motive rezonabile de a crede că nu mai sunt îndeplinite condițiile pe baza cărora a fost acordată licența.

5. Căile de atac împotriva oricărei decizii a autorității competente, precum și litigiile privind respectarea condițiilor licenței sunt aduse în fața instanței competente în conformitate cu legislația internă.

6. Licențele acordate de autoritățile competente ale unui stat membru sunt valabile în toate statele membre. Comisia poate elabora, în urma consultării Comitetului permanent pentru precursori, orientări privind detaliile tehnice ale licențelor, pentru a sprijini recunoașterea reciprocă a acestora.

Articolul 6

Raportarea tranzacțiilor suspecte și a furturilor

1. Tranzacțiile suspecte cu substanțele enumerate în anexe sau cu amestecuri care conțin astfel de substanțe sunt raportate în conformitate cu prezentul articol.

2. Fiecare stat membru creează un punct național de contact, cu un număr de telefon și o adresă de e-mail clar identificate, pentru raportarea tranzacțiilor suspecte.

3. Operatorii economici care au motive să creadă că o tranzacție propusă care implică una sau mai multe substanțe enumerate în anexe sau amestecuri care conțin astfel de substanțe este o tranzacție suspectă o raportează fără întârziere punctului național de contact din statul membru în care s-a propus tranzacția, cu menționarea, dacă este posibil, identității clientului.

4. Operatorii economici raportează orice altă tranzacție suspectă privind o substanță neclasificată și amestecuri care conțin astfel de substanțe.

5. Operatorii economici raportează, de asemenea, furturile semnificative de substanțe enumerate în anexe și amestecuri care conțin astfel de substanțe către punctul național de contact din statul membru în care au loc furturile.

6. Pentru a facilita cooperarea dintre autoritățile competente și operatorii economici, în special în ceea ce privește substanțele neclasificate, Comisia, în urma consultării Comitetului permanent pentru precursori, elaborează și actualizează orientări pentru a oferi asistență lanțului de aprovizionare pentru substanțele chimice respective. Orientările trebuie să furnizeze, în special:

(a) informații privind mijloacele de recunoaștere și notificare a tranzacțiilor suspecte;

(b) o listă actualizată periodic conținând substanțele neclasificate, pentru a permite lanțului de aprovizionare să monitorizeze pe bază de voluntariat comerțul cu aceste substanțe;

(c) alte informații considerate utile.

7. Autoritățile competente din statul membru în cauză se asigură că orientările prevăzute la alineatul (6) și lista substanțelor neclasificate sunt difuzate periodic în modul considerat adecvat de autoritățile competente în conformitate cu obiectivele orientărilor.

Articolul 7

Protecția datelor

Fiecare stat membru se asigură că prelucrarea datelor cu caracter personal efectuată în aplicarea prezentului regulament este în conformitate cu Directiva 95/46/CE[18]. În special, fiecare stat membru se asigură că prelucrarea datelor cu caracter personal impusă de acordarea licenței în temeiul articolelor 4 și 5 din prezentul regulament și de raportarea tranzacțiilor suspecte în temeiul articolului 6 din prezentul regulament este în conformitate cu Directiva 95/46/CE.

Articolul 8

Sancțiuni

Statele membre stabilesc norme privind sancțiunile aplicabile în cazul încălcării dispozițiilor prezentului regulament și iau măsurile necesare pentru a asigura punerea în aplicare a acestora. Sancțiunile prevăzute trebuie să fie eficace, proporționale și disuasive.

Articolul 9

Modificarea anexelor

Pentru a ține seama de evoluțiile utilizării în scop ilicit a substanțelor chimice ca precursori de explozivi sau pe baza cercetării și a testelor, Comisia poate adopta modificări la anexe prin intermediul unor acte delegate, în conformitate cu articolele 10, 11 și 12. Atunci când motive urgente impun acest lucru, în special atunci când se produce o schimbare subită în evaluarea riscului în ceea ce privește utilizarea ilicită a substanțele chimice pentru fabricarea de explozivi artizanali, se aplică articolul 13.

Articolul 10

Exercitarea delegării

1. Competențele de a adopta actele delegate menționate la articolul 9 sunt conferite Comisiei pentru o perioadă de timp nedeterminată.

2. Imediat ce adoptă un act delegat, Comisia notifică simultan Parlamentului European și Consiliului acest lucru.

3. Competențele de a adopta acte delegate sunt conferite Comisiei sub rezerva condițiilor prevăzute la articolele 11 și 12.

Articolul 11

Revocarea delegării

1. Delegarea competențelor menționată la articolul 9 poate fi revocată în orice moment de către Parlamentul European sau de către Consiliu.

2. Instituția care a inițiat o procedură internă pentru a decide să revoce delegarea de competențe informează cealaltă instituție și Comisia cu suficient timp înainte de adoptarea unei decizii finale, indicând competențele delegate care ar putea face obiectul unei revocări, precum și motivele revocării.

3. Decizia de revocare pune capăt delegării competențelor specificate în respectiva decizie. Aceasta intră în vigoare imediat sau la o dată ulterioară, menționată în decizie. Decizia de revocare nu aduce atingere valabilității actelor delegate care sunt deja în vigoare. Aceasta se publică în Jurnalul Oficial al Uniunii Europene.

Articolul 12

Obiecții la actele delegate

1. Parlamentul European și Consiliul pot prezenta obiecții cu privire la actul delegat în termen de două luni de la data notificării. La inițiativa Parlamentului European sau a Consiliului, această perioadă se prelungește cu o lună.

2. În cazul în care, la expirarea acestui termen, nici Parlamentul European, nici Consiliul nu au formulat obiecții la actul delegat, acesta se publică în Jurnalul Oficial al Uniunii Europene și intră în vigoare la data prevăzută în cuprinsul său.

3. Actul delegat poate fi publicat în Jurnalul Oficial al Uniunii Europene și intră în vigoare înainte de expirarea termenului respectiv dacă atât Parlamentul European, cât și Consiliul au informat Comisia cu privire la intenția lor de a nu prezenta obiecții.

4. În cazul în care Parlamentul European sau Consiliul formulează obiecții la un act delegat, acesta nu intră în vigoare. Instituția care formulează obiecții la un act delegat prezintă motivele care au stat la baza acestora.

Articolul 13

Procedura de urgență

1. Un act delegat adoptat prin procedura de urgență intră imediat în vigoare și se aplică atât timp cât nu se formulează nicio obiecție în conformitate cu alineatul (2). Notificarea actului transmisă Parlamentului European și Consiliului prezintă motivele pentru care s-a folosit procedura de urgență.

2. În termen de șase săptămâni de la data notificării, Parlamentul European și Consiliul se pot opune actului delegat. Într-un astfel de caz, actul nu se mai aplică. Instituția care formulează obiecții la un act delegat prezintă motivele care au stat la baza acestora.

Articolul 14

Modificarea anexei XVII la Regulamentul (CE) nr. 1907/2006

În anexa XVII la Regulamentul (CE) nr. 1907/2006[19], la rubrica 58 din tabelul care stabilește denumirea substanțelor, a grupelor de substanțe și a amestecurilor, precum și condițiile de restricționare, în coloana 2, se elimină alineatele (2) și (3).

Articolul 15

Dispoziție tranzitorie

Deținerea și utilizarea de către publicul larg a substanțelor enumerate în anexa I sau a amestecurilor care conțin astfel de substanțe, cu concentrație mai mare decât limita stabilită în anexa I, continuă să fie permise până la [ 36 de luni după adoptare ].

Articolul 16

Revizuire

O revizuire a prezentului regulament se va efectua [ 5 ani după adoptare ].

Articolul 17

Intrarea în vigoare

Prezentul regulament intră în vigoare la [ 18 luni după adoptare ].

Prezentul regulament este obligatoriu în toate elementele sale și se aplică direct în toate statele membre.

Adoptat la […],[…]

Pentru Parlamentul European Pentru Consiliu

Președintele Președintele

[…] […]

[pic] |

ANEXA 1

Substanțe care nu se pun la dispoziția publicului larg, izolate sau în amestecuri care le conțin, cu excepția cazului în care concentrația este egală sau mai mică decât limitele stabilite mai jos

Denumirea substanței și numărul de înregistrare al Chemical Abstracts Service (CAS RN) | Procentaj prezent minim | Codul din Nomenclatura Combinată (NC) pentru un compus separat, definit chimic, care îndeplinește condițiile din nota 1 la capitolul 28, respectiv 29 din NC {a se vedea Regulamentul (CE) nr. 948/2009 din 30 septembrie 2009, JO L 287, 31.10.2009} | Codul din Nomenclatura Combinată (NC) pentru un amestec sau preparat fără constituenți (de ex. mercur, metale prețioase sau metale de pământuri rare sau substanțe radioactive) care ar duce la clasificarea sub un alt cod NC {a se vedea Regulamentul (CE) nr. 948/2009 din 30 septembrie 2009, JO L 287, 31.10.2009} |

Peroxid de hidrogen (CAS RN 7722-84-1) | 12 % g/g | 2847 00 00 | 3824 90 97 |

Nitrometan (CAS RN 75­52-5) | 30 % g/g | 2904 20 00 | 3824 90 97 |

Acid nitric (CAS RN 7697­37­2) | 3 % g/g | 2808 00 00 | 3824 90 97 |

Clorat de potasiu (CAS RN 3811-04-9) | 40 % g/g | 2829 19 00 | 3824 90 97 |

Perclorat de potasiu (CAS RN 7778-74-7) | 40 % g/g | 2829 90 10 | 3824 90 97 |

Clorat de sodiu (CAS RN 7775-09-9) | 40 % g/g | 2829 11 00 | 3824 90 97 |

Perclorat de sodiu (CAS RN 7601-89-0) | 40 % g/g | 2829 90 10 | 3824 90 97 |

Nitrat de amoniu (CAS RN 6484-52-2) | 16% în greutate azot în raport cu nitratul de amoniu | 3102 30 10 (în soluție apoasă) 3102 30 90 (altele) | 3824 90 97 |

ANEXA II

Substanțe izolate sau în amestecuri pentru care se raportează tranzacțiile suspecte

Denumirea substanței și numărul de înregistrare al Chemical Abstracts Service (CAS RN) | Codul din Nomenclatura Combinată (NC) pentru un compus separat, definit chimic, care îndeplinește condițiile din nota 1 la capitolul 28, nota 1 la capitolul 29, respectiv nota 1 (b) la capitolul 31 din NC {a se vedea Regulamentul (CE) nr. 948/2009 din 30 septembrie 2009, JO L 287, 31.10.2009} | Codul din Nomenclatura Combinată (NC) pentru amestecuri sau preparate fără constituenți (de ex. mercur, metale prețioase sau metale de pământuri rare sau substanțe radioactive) care ar duce la clasificarea sub un alt cod NC {a se vedea Regulamentul (CE) nr. 948/2009 din 30 septembrie 2009, JO L 287, 31.10.2009} |

Hexamină (CAS RN 100­97-0) | 2921 29 00 | 3824 90 97 |

Acid sulfuric (CAS RN 7664-93-9) | 2807 00 10 | 3824 90 97 |

Acetonă (CAS RN 67-64-1) | 2914 11 00 | 3824 90 97 |

Nitrat de potasiu (CAS RN 7757-79-1) | 2834 21 00 | 3824 90 97 |

Nitrat de sodiu (CAS RN 7631-99-4) | 3102 50 10 (natural) 3102 50 90 (altele) | 3824 90 97 3824 90 97 |

Nitrat de calciu (CAS RN 10124-37-5) | 2834 29 80 | 3824 90 97 |

Nitrat de calciu amoniu (CAS RN 15245-12-2) | 3102 60 00 | 3824 90 97 |

[1] JO L 396, 30.12.2006, p. 1.

[2] Modificat prin Regulamentul (CE) nr. 552/2009 al Comisiei, JO L 164, 26.6.2009, p. 7.

[3] JO L 230, 19.8.1991, p. 1.

[4] 14469/3/05 REV 3.

[5] 8109/08

[6] JO C 115, 4.5.2010, p. 1.

[7] JO L 281, 23.11.1995, p. 31.

[8] JO C […], […], p. […].

[9] JO C […], […], p. […].

[10] Avizul din … JO C….

[11] 8311/08.

[12] JO L 396, 30.12.2006, p. 1.

[13] JO L 281, 23.11.1995, p. 31.

[14] JO L 396, 30.12.2006.

[15] JO L 154, 14.6. 2007.

[16] JO L 46, 17.2.1997.

[17] JO L 270, 21.10.2003.

[18] JO L 281, 23.11.1995, p. 31.

[19] JO L 396, 30.12.2006.